b'\n_START_ARTICLE_\nTranslajtanija\n_START_PARAGRAPH_\nTranslajtanija (nem\xc5\xa1ko Transleithanien, iz latinske besede za onkraj reke Leithe) je oznaka za de\xc5\xbeele v ogrski polovici Avstro-Ogrske, ve\xc4\x8dinoma na vzhodni strani reke Leithe._NEWLINE_Translajtanija je z uradnim imenom De\xc5\xbeele svete mad\xc5\xbearske \xc5\xa0tefanove krone nastala ob ustanovitvi Avstro-Ogrske, dualne monarhije, ki je nastala leta 1867 in razpadla leta 1918. Obsegala je Kraljevino Ogrsko, ki je takrat vklju\xc4\x8devala tudi Transilvanijo, Kraljevino Hrva\xc5\xa1ko in Slavonijo, in mesto Reka._NEWLINE_Bosna in Hercegovina, ki jo je po Berlinskem kongresu leta 1878 okupirala in 1908 priklju\xc4\x8dila Avstro-Ogrska, ni spadala v Translajtanijo, pa\xc4\x8d pa sta jo Avstrija in Ogrska upravljali skupaj.'